मिल रहा था लक्ष्मण और भरत का रोल; समझौते के मूड में नहीं थे गोविल
Ramanand Sagar Ramayan On Air From Today - Actor Arun Govil Shares Some Interesting Facts. रामानंद सागर की रामायण का टीवी पर फिर से प्रसारण शुरू हुआ है। सीरियल में राम का किरदार निभाने वाले एक्टर अरुण गोविल ने शो से जुड़े कुछ दिलचस्प किस्से शेयर किए हैं।
रामानंद सागर की रामायण का टीवी पर फिर से प्रसारण शुरू हुआ है। सीरियल में राम का किरदार निभाने वाले एक्टर अरुण गोविल ने शो से जुड़े कुछ दिलचस्प किस्से शेयर किए हैं। अरुण ने कहा कि शुरुआत में उन्हें राम के रोल के लिए रिजेक्ट कर दिया गया था। रामानंद सागर के बेटों ने अरुण को भरत और लक्ष्मण का रोल ऑफर किया था।
हालांकि अरुण को भगवान राम का ही किरदार करना था। इसके बाद किसी और को इस किरदार के लिए चुन लिया गया। हालांकि कुछ वक्त बाद अरुण को बुलाया गया और उन्हें राम का रोल दे दिया गया। इसके बाद क्या हुआ ये पूरी दुनिया जानती है। अरुण ने भगवान राम के किरदार को हमेशा के लिए जीवंत कर दिया।
अरुण ने कहा- रामायण में काम करने के लिए लोगों ने किया था मना
अरुण गोविल ने ANI से बात करते हुए कहा- मैंने 1977 में राजश्री पिक्चर्स और रामानंद सागर के साथ काम करना शुरू कर दिया था। मैंने आनंद सागर के डायरेक्शन में बनी फिल्म बादल में भी काम किया। इसके बाद मैं विक्रम बेताल सीरियल में काम करने लगा। तभी मुझे पता चला कि रामानंद सागर साहब रामायण सीरियल बना रहे हैं।
मैंने उनसे संपर्क किया। हालांकि उस वक्त पौराणिक कथाओं पर बेस्ड टीवी सीरियल में काम करना आसान नहीं था। मैं बहुत सारी कमर्शियल फिल्में कर रहा था। मेरे फैमिली मेंबर्स और दोस्तों ने मुझे रामायण में काम करने से मना किया।
फेस करना पड़ा रिजेक्शन
इसके बाद अरुण गोविल रामानंद सागर के पास ऑडिशन देने पहुंचे। रामानंद सागर ने उन्हें रिजेक्ट कर दिया। उनके बेटों प्रेम सागर, मोती सागर और आनंद सागर ने अरुण को लक्ष्मण या भरत का किरदार निभाने के लिए कहा।
तब अरुण ने कहा- अगर मुझे राम का रोल देना है तो दीजिए, अगर आपको लगता है कि मैं इस रोल के सूटेबल नहीं हूं तो कोई बात नहीं है।
कहा जाता है कि अरुण ने लुक टेस्ट में अपनी मुस्कान का इस्तेमाल किया जो कि काम कर गई। इसी वजह से रामानंद सागर उन्हें राम के रोल में साइन करने के लिए मजबूर हो गए।
रामायण करने के बाद फिल्में मिलनी बंद हुईं
राम का किरदार निभाने के बाद भले ही अरुण पूरी दुनिया में फेमस हो गए हों लेकिन इसके कुछ साइड इफेक्ट्स भी हुए। उन्हें कमर्शियल फिल्में मिलनी बंद हो गई थीं। लोग उन्हें राम के अलावा किसी और किरदार में देखने के लिए तैयार ही नहीं हो रहे थे।
हालांकि इसके लिए अरुण को कभी कोई मलाल नहीं रहा। उन्होंने एक पुराने इंटरव्यू में कहा- रामायण से मुझे जो कुछ मिला, वो शायद मैं कितनी भी फिल्में कर लेता, मुझे नहीं मिलता।
अरुण को भगवान मानने लगे थे लोग, एक महिला बीमार बच्चे को लेकर पैरों पर गिर गई थी
अभी आदिपुरुष पर उपजे विवाद पर भी अरुण का रिएक्शन आया था। अरुण ने कहा कि इस फिल्म को सही सोच के साथ बनाया गया होता तो ये ऐतिहासिक फिल्म बन सकती थी।
रामायण या इससे जुड़े पात्र कभी भी एक मजाक का विषय नहीं हो सकते। लोगों की भावनाएं इनसे जुड़ी हैं। एक वाकया बताते हुए अरुण कहते हैं कि वे सेट पर भगवान राम के गेटअप में बैठे थे, तभी एक महिला रोते हुए अपने बीमार बच्चे को लेकर आई और उसे बचाने की मिन्नत करने लगी।
उस महिला ने अरुण से कहा कि वे बीमार बच्चे के सिर पर अपना हाथ रख दें जिससे कि वो सही हो जाए। अरुण ये सब देख कर चौंक गए, उन्होंने महिला को हॉस्पिटल जाने की सलाह दी। वो महिला अरुण को सच का भगवान राम समझ रही थी।